हाईकोर्ट की फटकार के बाद सरकार का फैसला; मेडिकल के दौरान आरोपी ने डॉक्टर की हत्या की थी
Kerala Kottarakkara Doctor Vandana Murder Case केरल सरकार ने स्वास्थ्य कर्मियों के खिलाफ हिंसा को रोकने के लिए अस्पतालों में राज्य औद्योगिक सुरक्षा बल (एसआईएसएफ) के कर्मियों को तैनात करने का फैसला किया है।
केरल के कोल्लम में मेडिकल के लिए लाए गए आरोपी ने एक ड्यूटी डॉक्टर डॉ. वंदना दास की हत्या कर दी थी। इस केस के बाद केरल सरकार ने स्वास्थ्य कर्मियों के खिलाफ हिंसा को रोकने के लिए सरकारी अस्पतालों में राज्य औद्योगिक सुरक्षा बल (SISF) कर्मियों को तैनात करने का फैसला किया है।
सरकार ने केरल हाईकोर्ट में दायर हलफनामे में बताया है कि स्वास्थ्य विभाग यह तय करेगा कि किन अस्पतालों को फोर्स की जरूरत होगी। प्राइवेट हॉस्पिटल में भी SISF तैनात होगी, लेकिन खर्चा हॉस्पिटल उठाएगा।
गौरतलब है कि कोट्‌टारक्कारा पुलिस संदीप नाम के आरोपी के पैर में लगी चोट की ड्रेसिंग करवाने पहुंची थी। तभी उसने हाउस सर्जन डॉ. वंदना दास को टेबल पर पड़ी कैंची और चाकू मार दी।
केरल हाईकोर्ट ने दिया था सुरक्षा देने का निर्देश
10 मई को हुई इस घटना के बाद केरल हाईकोर्ट की जस्टिस देवन रामचंद्रन और जस्टिस कौसर एडप्पागथ की बेंच ने कहा सरकार और पुलिस की निंदा करते हुए कहा था कि अगर डॉक्टरों को सुरक्षा नहीं दे सकते तो अस्पतालों को बंद कर दें। हाईकोर्ट ने फिलहाल स्वास्थ्य विभाग से पूछा है कि पहले चरण में किन अस्पतालों को SISF की जरूरत है। सरकार ने स्पष्ट किया है कि स्वास्थ्य विभाग से अधिसूचना मिलते ही जवानों को तैनात कर दिया जाएगा।
इसके पहले केरल सरकार ने 17 मई को डॉक्टरों, स्वास्थ्य कर्मियों और मेडिकल स्टूडेंट्स की सुरक्षा के मद्देनजर एक अध्यादेश को मंजूरी दी थी।
बगैर हथकड़ी लगाए संदीप को लाई थी पुलिस
रिपोर्ट्स के मुताबिक आरोपी संदीप अपर प्राइमरी टीचर था, लेकिन वह सस्पेंड चल रहा था। उसे पुलिस बगैर हथकड़ी लगाए मेडिकल के लिए हॉस्पिटल लाई थी। जब वंदना उसके पैर की ड्रेसिंग कर रही थी। तभी उसने पास पड़ी कैंची से उसकी पीठ और सीने पर हमला कर दिया। इससे वह गंभीर रूप से घायल हो गईं। इसके अलावा संदीप के हमले में 5 लोग घायल हुए हैं।